14-jarige praat ná Herbal Blend-video's | Maroela Media
'n Skermskoot uit die video van Marcel de Beer nadat hy Herbal Blend gerook het. (Video: Verskaf)
Nog 'n gebruiker van Herbal Blend het oopgemaak oor sy ervaring van dié nuwe middel wat onlangs wyd opslae veroorsaak het nadat video's aan die lig gekom het van gebruikers wat psigotiese episodes ervaar nadat hulle dit gerook het.
Een van die gebruikers wat in die video's gesien kon word, is die 14-jarige Marcel de Beer. Marcel en sy ma, Violet, het Dinsdagoggend op Breakfast with Martin Bester op JacarandaFM oor Herbal Blend gesels. Violet het toestemming gegee dat Marcel se naam bekendgemaak mag word.
Volgens Marcel het een van sy vriende die Herbal Blend gekoop en het hy dit saam met twee van sy vriende gerook. Marcel sê dit was die eerste keer wat hy dié middel gerook het, hoewel hy al voorheen gesien het hoe ander mense dit rook. "Ons het dit gerook, want hulle sê daai goed hou net vir 'n halfuur."
Marcel sê hy is nie seker of sy vriende dit al voorheen gerook het en of hulle gedink het die middel is veilig nie. Die middel se reaksie op hul liggame was egter alles behalwe genotvol. "Dit [voel] glad nie lekker nie. Jy is soos in 'n game wêreld en jy bly val in jou kop en goed. Jy voel moedeloos, soos jy kan niks vir jouself doen nie. Jy kan nie behoorlik beweeg nie. Jou lyf beweeg vanself – jou kop sê vir jou lyf jy moet dit nie doen nie, maar jou lyf doen dit vanself."
Op die video kan gesien word hoe die skoolseun op die grond lê terwyl paramedici hom behandel. Hy is heeltemal verward, skree en gebruik kru taal terwyl sy oë sukkel om te fokus.
Volgens die tiener het 'n gevoel van spyt oor hom gekom toe hy later die video gesien het van hoe hy opgetree het nadat hy die Herbal Blend gerook het. Marcel is ná die voorval per ambulans na 'n hospitaal geneem.
Marcel se ma, Violet, sê sy het die eerste keer die video onder oë gehad toe die bestuurder van die ambulans dit vir haar gewys het. "Dit was vir my baie erg. Natuurlik het ek geskrik, ek het nie geweet die hele ding is op video nie," het sy aan Bester gesê.
"Die volgende dag moes ek uitvind die video is op Facebook en word op WhatsApp versprei. Om te sien wat daar gebeur het, is skrikwekkend. Dit is teleurstellend en vernederend. Maar wat my kwaad maak, is dat iemand 'n kind se identiteit sommer net so kon ontbloot het."
Op 'n vraag wat vir haar die moeilikste deel van hierdie gebeure is, het Violet geantwoord die wete dat hulle as ouers 'n groot aandeel in Marcel se gedrag het. "Ek moet erken, ek en my man het huweliksprobleme gehad en ons stryery en so aan het gemaak dat die kind onttrek van ons af. Dit het 'n woede in hom losgemaak," het sy gesê.
"Ek dink nie mense besef as daar probleme in 'n huwelik is hoe dit werklik die kinders affekteer nie. Ek het heeltyd gepreek en ek moes meer geluister het. Spandeer meer tyd met jou kind. Wees daar vir jou kind. Ondersteun jou kind en leer jou kind ken. Dit is die raad wat ek [vir ander ouers] kan gee."
Maroela Media het vroeër berig minstens 14 mense in Pretoria moes onlangs mediese behandeling ontvang nadat hulle Herbal Blend, ook bekend as Puff, Blazing of Spice, gerook het. Kort nadat die video's aan die lig gekom het, het Gregg Kühn, 'n 22-jarige man in een van die video's, met Maroela Media gepraat oor die gebeure en gesê hy wil ander teen dié middel waarsku.
'n Laboratoriumontleding van dié middel het later aan die lig gebring dat die middel ses aktiewe bestanddele bevat, waarvan die meeste hiervan verskillende vorme van kannabinoïede (sintetiese dagga) is.
Die middel bevat ook Methylendioxy-metamfetamien, beter bekend as "crystal meth", asook 5F-PB-22 wat optree as 'n kannabinoïed-agonis – iets wat 'n fisiologiese reaksie veroorsaak wanneer dit met 'n reseptor gekombineer word.
Die middel word dikwels in ongemerkte pakkies verkoop waarop dit nie aangedui word wat die bestanddele is, wie dit vervaardig of waar dit vandaan kom nie. Die middel is maklik bekombaar en by talle drankwinkels, tabakwinkels en spazawinkels te koop.
Sedert die video's aan die lig gekom het, het die polisie 'n ondersoek van stapel gestuur om te bepaal waar en deur wie hierdie middels versprei en vervaardig word. Hulle het ook gesorg dat die middel so ver moontlik van die rakke verwyder word totdat hul meer inligting hieroor bekom het.
Lees alle vorige berigte oor Herbal Blend op Maroela Media.
die mens is nie evolusioner ontwikkel om te rook nie . punt .
So maak baie jongmense foute in hul lewe. Maak verkeerde keuses.
Hoop jy LEER uit jou fout.
Staan op, skud die stof af, lig jou kop omhoog en WEES BETER.
Baie van die ooms en tannies wat nou so galbraak en klippe gooi het self maar n wilde jongmenslewe gehad, maar toe was daar nie selfone met videos en sosiale media nie… dus is hul swak gedrag en geheimpies veilig.
Wees n voorbeeld vir jou vriende!
Sterkte met die res van jou lewe.
en volgens die ander vriende was dit jy en en die ander vriende sn. Nee wat, nie tyd vir kabouters nie.
Ek hoop van harte dat hierdie 14-jarige seun sy les geleer het en dat sy dae van 'rook' nou verby is. Jy is nog jonk genoeg om nou al die regte keuse te maak… los die rook-enigiets-wat-lekker-lyk-gewoonte en pas jouself eerder op.
Baie STERKTE…aan enige ouer of slagoffer wat hierdeur geraak word.
Ons kan net ons HEMELSE VADER SE BESKERMING EN GENESING BID oor julle…en jul gesinne
Ennn…laat ons,ons EÍE kinders,inlig, liefde en aanvaarding gee…en BID vir Goddelike Beskerming en laat ons groen koring opi land ONS WAAKSAAM en nederig hou as ouers